**ΚΟΙΝΩΝΙΚΟΠΟΛΙΤΙΚΟ ΚΙΝΗΜΑ ΓΙΑ ΤΗΝ ΑΝΘΡΩΠΙΝΗ ΑΞΙΟΠΡΕΠΕΙΑ ΚΑΙ ΤΗΝ ΖΩΗ ΤΟΥ ΕΛΛΗΝΙΚΟΥ ΛΑΟΥ.**

**Σύνθημα μας:**

 **Κανένας άνεργος, κανένας άστεγος, κανένας ανασφάλιστος, κανένας αμόρφωτος, κανένας πεινασμένος.**

**Ο Ελληνικός Λαός θα ζήσει, θα λευτερωθεί και θα μεγαλουργήσει.**

**ΔΕΛΤΙΟ ΤΥΠΟΥ**

Λίγους μήνες πριν, στις εκλογές της 25ης Γενάρη, ο λαός τιμώρησε τα κόμματα της καταστροφής και απαίτησε να μπει τέλος στα μνημόνια, τη δικτατορία της Τρόικας, την ανεργία και την εξαθλίωση, στέλνοντας μήνυμα αντίστασης σε όλη την Ευρώπη. Έδειξε ότι δεν αντέχει άλλες θυσίες για την αποπληρωμή του ληστρικού χρέους και για την παραμονή μέσα στην ευρωφυλακή.

Απέναντι σε αυτή την απαίτηση του λαού, η απάντηση των εκπροσώπων της ΕΕ και του ΔΝΤ ήταν ένας ωμός εκβιασμός για να συνεχιστεί η ίδια καταστροφική πολιτική. Αδιαφορώντας για κάθε έννοια λαϊκής βούλησης και κυριαρχίας, επιμένουν στο διαρκές πραξικόπημα των μνημονίων. Θέλουν να ολοκληρωθεί το «πείραμα Ελλάδα» με την κλιμάκωση της επίθεσης εναντίον όλου του λαού μας και ιδιαίτερα στα λαϊκά δικαιώματα.

Ο «έντιμος συμβιβασμός» που διεκδικεί η κυβέρνηση, στην πραγματικότητα φαίνεται ότι μπορεί να είναι εγκατάλειψη των προεκλογικών θέσεων της Κυβέρνησης και ουσιαστικά να είναι η πραγματικότητα ενός νέου μνημονίου. Η κυβέρνηση φαίνεται ότι ετοιμάζεται να συνυπογράψει τις ιδιωτικοποιήσεις και μάλιστα στρατηγικών και κερδοφόρων τομέων της οικονομίας τις περικοπές των συντάξεων, την συνέχιση της δυσβάσταχτης φορολεηλασίας, να παζαρεύει την επιστροφή των συλλογικών συμβάσεων, να παραπέμπει στο μέλλον κάθε ανακούφιση των εργαζομένων, και να παραμένει στη λιτότητα των «πλεονασμάτων». Όμως, αυτό θα είναι η νίκη των ονομαζόμενων δανειστών, η εκδίκηση των δυνάμεων του παρακμασμένου καπιταλισμού και η ήττα του λαού.

Μία μόνο δύναμη υπάρχει που μπορεί να σταματήσει αυτόν τον κατήφορο. Η ίδια που γκρέμισε τις συγκυβερνήσεις ΝΔ-ΠΑΣΟΚ: το λαϊκό κίνημα με τους αγώνες του.

Δεν είναι μονόδρομος το νέο μνημόνιο! Υπάρχει άλλος δρόμος για να νικήσει η ελπίδα του λαού και να δικαιωθούν οι αγώνες του : ο δρόμος της σύγκρουσης και της ανατροπής. Εδώ και τώρα να αγωνιστούμε για:

- Άμεση παύση πληρωμών και διαγραφή του ληστρικού χρέους και που σχεδόν όλο είναι παράνομο- οι κοινωνικές ανάγκες πάνω από τις «δόσεις» της καταστροφής.

- Έξω τώρα από τη φυλακή του ευρώ - ρήξη και αποδέσμευση από ΕΕ - για να σταματήσει η επιτροπεία και τα διαρκή πραξικοπήματα αιχμαλωσίας του Ελληνικού λαού.

- Εθνικοποίηση με κοινωνική ιδιοκτησία των τραπεζών και των μεγάλων επιχειρήσεων στρατηγικής σημασίας, κάτω από κοινωνικό και εργατικό έλεγχο.

- Επαναφορά και διεύρυνση των λαϊκών δικαιωμάτων - για να διεκδικήσουμε ξανά αυτά που μας έκλεψαν και όλα όσα μας ανήκουν.

- Ζητάμε από όλους τους Βουλευτές και τα στελέχη των κομμάτων της Κυβέρνησης να τιμήσουν τις προεκλογικές δεσμεύσεις και εξαγγελίες τους για κατάργηση των μνημονίων και των εφαρμοστικών νόμων και να μην υποστηρίξουν με οποιοδήποτε τρόπο το ξεπούλημα της χώρας και την εξαθλίωση του λαού μας. Ο λαός μας δεν αντέχει άλλο υποκρυπτόμενο κομματικό δοσιλογισμό, και σε καμία περίπτωση δεν θα μπορέσει να τους συγχωρήσει την οποιαδήποτε κοροϊδία και πιθανή μετάλλαξη τους σε πολιτικούς λιποτάκτες ή σε πολιτικούς απατεώνες, τους χρειάζεται αληθινούς αγωνιστές στο μετερίζι του χρέους που τους όρισε, τους θέλει μπροστάρηδες στον αγώνα για την κοινωνική, οικονομική και εθνική απελευθέρωση του.

 **ΘΑ ΑΓΩΝΙΣΘΟΥΜΕ ΝΑ ΜΗΝ ΕΡΘΕΙ ΣΤΗ ΒΟΥΛΗ ΚΑΙ ΝΑ ΜΗΝ ΥΠΟΓΡΑΦΕΙ ΚΑΜΙΑ ΝΕΑ ΣΥΜΦΩΝΙΑ ΕΞΑΘΛΙΩΣΗΣ ΤΟΥ ΛΑΟΥ ΜΑΣ ΚΑΙ ΞΕΠΟΥΛΗΜΑΤΟΣ ΤΗΣ ΧΩΡΑΣ ΜΑΣ.**

**ΚΟΙΝΩΝΙΚΟΠΟΛΙΤΙΚΟ ΚΙΝΗΜΑ ΓΙΑ ΤΗΝ ΑΝΘΡΩΠΙΝΗ ΑΞΙΟΠΡΕΠΕΙΑ ΚΑΙ ΤΗΝ ΖΩΗ ΤΟΥ ΕΛΛΗΝΙΚΟΥ ΛΑΟΥ.**

Για την Εκτελεστική Γραμματεία της Διοικούσας Επιτροπής του Κινήματος

 20/5/2015 Η Ομάδα Εργασίας

 Ο Συντονιστής Ο εισηγητής: Μιχάλης Φουκαράκης

Παντελής Λασηθιωτάκης Ο ελεγκτής: Γιώργος Λαγουμτζής